
PRODUKTRESUMÉ

for

Petacort, tabletter


0.	D.SP.NR.
33964

1.	LÆGEMIDLETS NAVN
Petacort

2.	KVALITATIV OG KVANTITATIV SAMMENSÆTNING

Petacort 2,5 mg tabletter
Hver tablet indeholder 2,5 mg hydrocortison.
Hjælpestof, som behandleren skal være opmærksom på:
Hver tablet indeholder 47,90 mg lactosemonohydrat

Petacort 5 mg tabletter
Hver tablet indeholder 5 mg hydrocortison.
Hjælpestof, som behandleren skal være opmærksom på:
Hver tablet indeholder 95,80 mg lactosemonohydrat.

Petacort 10 mg tabletter
Hver tablet indeholder 10 mg hydrocortison
Hjælpestof, som behandleren skal være opmærksom på:
Hver tablet indeholder 191,60 mg lactosemonohydrat.

For Petacort 15 mg tabletter
Hver tablet indeholder 15 mg hydrocortison
Hjælpestof, som behandleren skal være opmærksom på:
Hver tablet indeholder 136,20 mg lactosemonohydrat.

Petacort 20 mg tabletter
Hver tablet indeholder 20 mg hydrocortison.
Hjælpestof, som behandleren skal være opmærksom på:
Hver tablet indeholder 181,60 mg lactosemonohydrat.

Alle hjælpestoffer er anført under pkt. 6.1.

3.	LÆGEMIDDELFORM
Tabletter

2,5 mg: Hvide, runde, flade, skrå tabletter med en diameter på ca. 5,1-5,5 mm, præget med “2,5” på den ene side.

5 mg: Hvide, ovale tabletter med en længde på ca. 9,8-10,2 mm og en bredde på 4,2-4,6 mm, præget "H5" på den ene side og en delekærv midt på den anden side.
Tabletten kan deles i lige store doser.

10 mg: Hvid, oval tablet med en længde på ca. 10,6-11,0 mm og en bredde på 6,8-7,2 mm, præget med "HC10" på den ene side og en krydskærv midt på den anden side.
Tabletten kan deles i 4 lige store doser.

15 mg: Hvid, oval tablet med en længde på ca. 11,3-11,7 mm og en bredde på 4,8-5,2 mm, præget med "HC 15" på den ene side og en delekærv midt på den anden side.
Tabletten kan deles i lige store doser.

20 mg: Hvid, oval tablet med en længde på ca. 10,6-11,0 mm og en bredde på 6,8-7,2 mm, præget med "HC 20" på den ene side og en delekærv midt på den anden side.

Tabletten kan deles i lige store doser.


4.	KLINISKE OPLYSNINGER

4.1	Terapeutiske indikationer
Substitutionsterapi for binyrebarkinsufficiens hos voksne, børn og unge (fra fødslen til < 18 år).

4.2	Dosering og administration

Dosering
Doseringen skal individualiseres efter den enkelte patients respons. Den lavest mulige dosis bør anvendes.

Den daglige dosis skal opdeles i to til tre doser. Den første dosis om morgenen skal være højere end den sidste dosis for at efterligne den normale døgnrytme for cortisoludskillelse. Ved to doser fordeles dette normalt som 2/3 om morgenen og 1/3 om aftenen. Ved tre doser er morgendosen normalt dobbelt så høj som middags- og aftendosen.

Patienterne bør observeres nøje for tegn, der måtte kræve dosisjustering, herunder ændringer i klinisk status som følge af remissioner eller forværringer af sygdommen, individuel lægemiddelrespons og effekten af stress (f.eks. kirurgi, infektion, traume). Under en sådan belastning kan det være nødvendigt at øge doseringen midlertidigt. 

Hvis lægemidlet skal seponeres efter mere end nogle få dages behandling, skal det gøres gradvist (se pkt. 4.4)



Glemt dosis
Hvis en dosis Petacort er blevet glemt, skal den administreres snarest muligt, mens den næste dosis skal administreres på det sædvanlige tidspunkt, selv hvis dette betyder, at to doser administreres på samme tid.

Substitutionsterapi ved binyreinsufficiens hos voksne
Den sædvanlige dosis varierer mellem 15 mg og 30 mg hydrocortison dagligt fordelt på 2-3 doser.

Daglige doser på over 20 mg er blevet forbundet med øget langtidsdødelighed og bør så vidt muligt undgås, medmindre de er klinisk indiceret, eller der udarbejdes en hydrocortison-dagskurve til vurdering i henhold til lokale retningslinjer.

Substitutionsbehandling ved binyreinsufficiens hos børn og unge <18 år
Anbefalede daglige doser er 8-10 mg/m2/dag, typisk fordelt på tre doser. Normalt er den første dosis dobbelt så høj som den anden og tredje dosis, tilpasset det enkelte barns behov.

Der bør vælges en formulering af passende styrke i forhold til den ordinerede dosis, og en passende formulering i forhold til barnets evne til at synke og tilgængeligheden af formuleringer. For patienter, der ikke kan sluge tabletter, findes der andre, mere egnede lægemiddelformer.

Før en operation, ved alvorligt traume eller sygdom hos patienter med kendt binyreinsufficiens eller tvivlsom binyrereserve.

Før en operation skal narkoselægen informeres, hvis patienten tager kortikosteroider eller tidligere har taget kortikosteroider. 

I mindre alvorlige situationer, hvor der ikke kræves parenteral administration af hydrocortison, f.eks. ved lettere infektioner, moderat feber af enhver ætiologi eller stresssituationer såsom mindre kirurgiske indgreb, bør man være meget opmærksom på risikoen for udvikling af akut binyreinsufficiens, og den normale daglige orale substitutionsdosis bør midlertidigt øges; den samlede daglige dosis af hydrocortison bør øges ved at fordoble eller tredoble den sædvanlige dosis. Når den interkurrente tilstand er overstået, kan patienten vende tilbage til den normale substitutionsdosis af hydrocortison.

I alvorlige situationer er en øgning af dosis straks påkrævet, og oral administration af hydrocortison skal erstattes med parenteral behandling. Parenteral administration af hydrocortison er berettiget under forbigående sygdomsforløb, såsom alvorlige infektioner, især gastroenteritis ledsaget af opkastning og/eller diarré, høj feber af enhver ætiologi, eller omfattende fysisk stress, såsom alvorlige ulykker og kirurgi under fuld narkose. Hvis der er behov for parenteralt hydrocortison, skal patienten behandles på et hospital med genoplivningsfaciliteter i tilfælde af udvikling af en binyrekrise.

Nedsat nyrefunktion
Der er ikke behov for dosisjustering hos patienter med let til moderat nedsat nyre-funktion. Hos patienter med svært nedsat nyrefunktion anbefales det at overvåge det kliniske respons, og dosisjustering kan være påkrævet.



Nedsat leverfunktion
Der er ikke behov for dosisjustering ved let til moderat nedsat leverfunktion. Ved svært nedsat leverfunktion falder den funktionelle levermasse og dermed metabolise-ringskapaciteten for hydrocortison. Derfor anbefales det at overvåge det kliniske respons, og dosisjustering kan være påkrævet. 

Ældre
I tilfælde af lav kropsvægt på grund af alder anbefales det at overvåge det kliniske respons, og det kan være en nødvendigt med en lavere dosis.
Dosen bør revideres regelmæssigt for at undgå oversubstitution og de dermed forbundne bivirkninger, idet behovet falder med alderen.

Administration
Oral anvendelse. 
Tabletterne, eller dele deraf, skal indtages oralt med et glas vand ved opvågningen, helst i oprejst stilling og på tom mave. Tabletterne må ikke tygges eller knuses. Hvis der kræves mere end én administration om dagen, skal morgendosen tages som anvist, og de yderligere doser kan indtages med eller uden mad.

4.3	Kontraindikationer
Overfølsomhed over for det aktive stof eller over for et eller flere af hjælpestofferne som anført i pkt. 6.1. 

4.4	Særlige advarsler og forsigtighedsregler vedrørende brugen

Ved behandling med hydrocortison er det nødvendigt nøje at tilpasse behandlingen til den enkelte patient, herunder kontrol af vægt, blodtryk og elektrolytter. Den lavest mulige dosis af kortikosteroider bør anvendes og når en reduktion af dosen er mulig, bør reduktionen ske gradvist (se pkt. 4.2).

Patienterne rådes til at bære et kort med oplysninger om deres behandling med kortikosteroider. Det tilrådes også at tale om behandlingen, dens virkninger og de forholdsregler, der skal tages, med de pårørende. 

Behandling af binyrebarkinsufficiens kræver ofte yderligere behandling med mineralokortikosteroider. 

Akut binyreinsufficiens (Addison-krise)
Akut binyreinsufficiens kan udvikle sig hos patienter med kendt binyreinsufficiens, der får utilstrækkelige daglige doser, eller i situationer med øget behov for cortisol. En inyrekrise kan udvikle sig hos patienter med akut binyreinsufficiens. Patienterne bør derfor informeres om tegn og symptomer på akut binyreinsufficiens og binyrekrise samt om behovet for øjeblikkelig lægehjælp. Pludselig seponering af behandlingen med hydrocortison kan udløse en binyrekrise og dødsfald. Under en binyrekrise skal der administreres parenteralt, helst intravenøst, hydrocortison ved høj dosis sammen med natriumchlorid 9 mg/ml (0,9 %) infusionsvæske i overensstemmelse med de gældende behandlingsretningslinjer.



Abstinenssymptomer
Hos patienter, der har modtaget mere end den fysiologiske dosis hydrocortison (ca. 40 mg cortison eller tilsvarende) i mere end 3 uger, bør seponering ske gradvist. Dosisreduktionen bør udføres afhængigt af den sygdom, der behandles, sandsynligheden for tilbagefald samt den anvendte dosis kortikosteroid. Klinisk evaluering af sygdommen kan være nødvendig i seponeringsfasen. Hvis sandsynligheden for tilbagefald er lav, men der er usikkerhed om undertrykkelse af hypothalamus-hypofyse-binyre-aksen (HPA), kan dosen af systemiske kortikosteroider hurtigt reduceres til fysiologiske doser. Når en daglig dosis svarende til 40 mg kortison er nået, bør dosisreduktionen ske langsommere for at give HPA-aksen tid til at komme sig.

I følgende patientgrupper bør der overvejes gradvis seponering af systemisk kortikosteroidbehandling selv efter behandlingsforløb på 3 uger eller derunder:
· Patienter, der har modtaget flere gentagne behandlingsforløb med systemiske kortikosteroider, især hvis disse har varet længere end 3 uger
· Efter et kort behandlingsforløb, som følger efter et års afbrydelse af en langvarig behandling (måneder eller år)
· Patienter, der har modtaget systemiske kortikosteroiddoser på over 200 mg/dag cortison (eller tilsvarende)
· Patienter, der gentagne gange tager doser om natten

Samtidige infektioner 
Kortikosteroider kan maskere visse symptomer på infektion, og nye infektioner kan opstå under deres anvendelse. Infektioner burde ikke være mere sandsynlige ved en substitutionsdosis af hydrocortison, men patientens kliniske tilstand bør overvåges nøje under alle infektioner, og dosering af steroider påbegyndes tidligt (se pkt. 4.2).
Under forbigående sygdomme, såsom lettere infektioner, feber af enhver ætiologi, stresssituationer, såsom mindre kirurgiske indgreb, skal den daglige substitutionsdosis midlertidigt øges (se pkt. 4.2, vedr. anvendelse ved interkurrente tilstande). Patienten skal informeres omhyggeligt om, hvordan han/hun skal forholde sig i sådanne situationer, og rådes til straks at søge lægehjælp, hvis der skulle opstå en akut forværring, især i tilfælde af gastroenteritis, opkastning og/eller diarré, der fører til væske- og salttab samt utilstrækkelig absorption af oralt hydrocortison.

Patienter med binyreinsufficiens risikerer en livstruende binyrekrise i forbindelse med en infektion. Der bør derfor være en stærk klinisk mistanke om infektion, og der bør indhentes specialistrådgivning på et tidligt stadium.

Patienter med binyreinsufficiens og samtidig retroviral infektion, såsom hiv, kræver omhyggelig dosisjustering på grund af potentiel interaktion med anti-retrovirale lægemidler og øget hydrocortisondosis som følge af infektionen.

Videnskabelige rapporter understøtter ikke immunsuppressive virkninger af hydrocortison ved de doser, der anvendes til substitutionsterapi hos patienter med binyreinsufficiens. Der er derfor ingen grund til at tro, at substitutionsdoser af hydrocortison vil forværre en systemisk infektion eller gøre udfaldet af en sådan infektion dårligere.

Immunisering
Kortikosteroid-substitionsterapi til patienter med binyreinsufficiens forårsager ikke immunsuppression, og administration af levende vacciner er derfor ikke kontraindiceret.

Bivirkninger af kortikosteroid-substutionsterapi
De fleste bivirkninger af kortikosteroider er forbundet med dosen og behandlingens varighed. Bivirkninger er derfor mindre sandsynlige, når kortikosteroider anvendes som substitionssterapi.

Brug af højere doser hydrocortison end normalt
Høje (suprafysiologiske) doser af hydrocortison kan forårsage forhøjelse af blodtrykket, salt- og væskeophobning og øget udskillelse af kalium. 

Høj alder og lavt BMI er kendte risikofaktorer for almindelige bivirkninger ved farmakologiske doser af glukokortikoider, såsom osteoporose, tyndere hud, diabetes mellitus, hypertension og øget modtagelighed for infektioner.

Alle glukokortikoider øger calciumudskillelsen og reducerer knoglernes remodelleringshastighed. Patienter med binyreinsufficiens, der er i langvarig glukokortikoid-substitutionsbehandling, har vist sig at have nedsat knoglemineraltæthed.

Langvarig brug af høje doser glukokortikoider kan forårsage posterior subkapsulær katarakt og glaukom med mulig skade på synsnerverne. Der er ikke rapporteret om sådanne bivirkninger hos patienter, der modtager substitutionsterapi med glukokortikoider i de doser, der anvendes ved binyreinsufficiens.

Der kan forekomme psykiske bivirkninger ved systemiske glukokortikoider. Disse kan opstå ved behandlingens start og under dosisjusteringer. Risikoen kan være højere, når der gives høje doser. De fleste reaktioner forsvinder efter dosisreduktion, men specifik behandling kan være nødvendig.

Der er rapporteret om fæokromocytomkriser, som kan være dødelige, efter administration af systemiske kortikosteroider. Kortikosteroider må kun administreres til patienter med formodet eller konstateret fæokromocytom efter en passende risk/benefit-vurdering.

Skjoldbruskkirtelfunktionen
Patienter med binyreinsufficiens bør overvåges for dysfunktion af skjoldbruskkirtlen, da både hypothyreoidisme og hyperthyreoidisme kan have en markant indflydelse på eksponeringen for det administrerede hydrocortison.

Tyrotoksisk periodisk paralyse
Der kan forekomme tyrotoksisk periodisk paralyse (TPP) hos patienter med hyperthyroidisme og med hydrocortison-induceret hypokaliæmi. TPP skal overvejes hos patienter i behandling med hydrocortison, som udviser tegn eller symptomer på muskelsvækkelse, især hos patienter med hyperthyroidisme.

Ved mistanke om TPP skal niveauet af kalium i blodet straks overvåges, og der skal iværksættes passende behandling for at sikre, at niveauet af kalium i blodet vender tilbage til normalen.

Insulinresistens
Glukokortikosteroider kan øge insulinresistensen. Status af patienter med diabetes mellitus bør derfor overvåges. Patienter med subklinisk diabetes mellitus kan udvikle klinisk diabetes mellitus. Et eventuelt større behov for insulin eller orale antidiabetika bør overvejes.

Synsforstyrrelser
Der er rapporteret om synsforstyrrelser ved systemisk og topisk brug af kortikosteroider. Hvis en patient udvikler symptomer såsom sløret syn eller andre synsforstyrrelser, bør det overvejes at henvise patienten til en øjenlæge for at vurdere de mulige årsager, herunder katarakt, glaukom eller sjældne sygdomme såsom central serøs chorioretinopati (CSCR), som der er rapporteret om efter brug af systemiske og topiske kortikosteroider.
Regelmæssig oftalmologisk overvågning for snævervinklet glaukom og glaukom er ønskværdig, især i den indledende fase af behandlingen.

Pædiatrisk population
Kortikosteroider, der anvendes i doser højere end ved substitutionsterapi, kan forårsage væksthæmning i spædbarns-, barndoms- og ungdomsårene. Dette kan være irreversibelt. Behandlingen bør begrænses til minimumsdosis for at minimere suppression af hypothalamus-hypofyse-binyreaksen og hæmning af væksten. Væksten og udviklingen af spædbørn og børn i langvarig kortikosteroidbehandling bør overvåges nøje.
Knoglemineraltætheden kan påvirkes hos børn ved højere doser af substitutionssteroider. Der bør anvendes den laveste egnede dosis steroid i henhold til den enkelte patients respons.

Der er rapporteret om hypertrofisk kardiomyopati efter administration af hydrocortison til for tidligt fødte spædbørn, og derfor bør der udføres passende diagnostisk evaluering og overvågning af hjertets funktion og struktur.

Hjælpestoffer
Petacort indeholder lactose. Bør ikke anvendes til patienter med hereditær galactoseintolerans, total lactasemangel eller glucose/galactosemalabsorption.
Dette lægemiddel indeholder mindre end 1 mmol natrium (23 mg) pr. dosis, hvilket vil sige, at det i det væsentlige er natriumfrit.

4.5	Interaktion med andre lægemidler og andre former for interaktion
Der er rapporteret om nedenstående hydrocortison-interaktioner efter behandlingsdoser af glukokortikoider.
Potente CYP3A4-inducerende midler, såsom phenytoin, rifabutin, carbamazepin, oxcarbazepin, barbiturater (herunder phenobarbital og primidon) rifampicin, perikon, og mindre potente induktorer, såsom de antiretrovirale lægemidler efavirenz og nevirapin, kan fremskynde den metaboliske clearance af hydrocortison, nedsætte den terminale halveringstid og dermed reducere de cirkulerende koncentrationer og øge svingningerne i cortisol (på grund af den kortere terminale halveringstid). Dette kan kræve en dosisjustering af hydrocortison.
Det forventes, at potente CYP3A4-hæmmere såsom ketoconazol, itraconazol, posaconazol, voriconazol erythromycin, telithromycin, clarithromycin, ritonavir, grapefrugtjuice og lakrids kan hæmme metabolismen af hydrocortison og dermed øge koncentrationen i blodet. Under langvarig profylaktisk behandling med et af disse antibiotika bør en justering af hydrocortisondosen overvejes.
Virkningen af kortikosteroider kan være reduceret i 3-4 dage efter behandling med mifepriston.



4.6	Fertilitet, graviditet og amning

Graviditet
Petacort kan anvendes under graviditet. Der er ingen tegn på, at hydrocortison-substitutionsterapi hos gravide kvinder med binyreinsufficiens er forbundet med dårlige udfald for hverken moder eller foster. Ubehandlet binyreinsufficiens under graviditet er derimod forbundet med dårlige udfald for både moder og foster, derfor er det vigtigt at fortsætte behandlingen under graviditeten. 
Reproduktionsundersøgelser hos dyr har vist, at glukokortikoider kan forårsage fosterskader og reproduktionstoksicitet (se pkt. 5.3).
Dosen af hydrocortison skal overvåges nøje under graviditet hos kvinder med binyreinsufficiens. Dosering i henhold til det individuelle kliniske respons anbefales.
Gravide patienter med væskeretention eller præeklampsi skal overvåges nøje, hvis de får kortikosteroider.

Amning
Der udskilles små mængder kortikosteroider i modermælken. Petacort kan anvendes under amning. De doser af hydrocortison, der anvendes til substitutionsterapi, har sandsynligvis ingen klinisk signifikant indvirkning på barnet. Spædbørn af mødre, der tager høje doser af systemiske glukokortikoider i længere perioder, kan have risiko for binyresuppression.

Fertilitet
Det er påvist, at patienter med binyreinsufficiens har nedsat paritet, hvilket sandsynligvis skyldes de underliggende sygdomme, men der er ingen tegn på, at hydrocortison i doser til substitutionsterapi påvirker fertiliteten. Kortikosteroider kan øge eller mindske motiliteten og antallet af sædceller hos visse patienter.

4.7	Virkning på evnen til at føre motorkøretøj og betjene maskiner
Ikke mærkning 
Petacort kan i mindre grad påvirke evnen til at føre motorkøretøj, udføre kvalificerede opgaver, såsom at cykle og betjene maskiner. Der er rapporteret om træthed og svimmelhed.  
Ubehandlet og dårligt substitueret binyreinsufficiens kan påvirke evnen til at køre bil og betjene maskiner.

4.8	Bivirkninger

Sammenfatning af sikkerhedsprofilen
Hydrocortison gives som substitutionsterapi med det formål at genoprette normale cortisolniveauer. Bivirkningsprofilen ved behandling af binyreinsufficiens er derfor ikke sammenlignelig med profilen ved andre tilstande, som kræver meget højere doser af orale eller parenterale glukokortikoider.

Ved korrekt doseret substitutionssterapi med hydrocortison er risikoen for nedenstående bivirkninger minimal. Overdosering over en længere periode kan føre til bivirkninger, der er typiske for glukokortikosteroider (f.eks. Cushings syndrom), og kan manifestere sig på forskellige former. Incidensen af nedenstående bivirkninger er ukendt. Disse er opsummeret i nedenstående tabel.



Tabeloversigt over bivirkninger
	Systemorganklasser i henhold til MedDRA-databasen
	Bivirkninger
(Hyppighed ikke kendt)

	Immunsystemet
	Aktivering af infektion (tuberkulose, svampe- og virusinfektioner, herunder herpes)


	Det endokrine system
	Induktion af glukoseintolerance eller diabetes mellitus


	Metabolisme og ernæring
	Natrium- og vandretention og tendens til ødemer
Hypertension
Hypokaliæmi

	Psykiske forstyrrelser
	Eufori
Søvnløshed
Psykose med hallucinationer og delirium
Mani

	Øjne
	Posterior subkapsulær katarakt
Glaukom
Forhøjet intraokulært tryk
Sjældent: Sløret syn (se også pkt. 4.4)

	Hjerte
	Hypertrofisk kardiomyopati hos for tidligt fødte spædbørn


	Mave-tarm-kanal
	Dyspepsi og forværring af eksisterende mavesår
Kvalme
Gastritis

	Hud og subkutane væv 
	Cushing-lignende symptomer, ansigtserytem, steroidacne, røde striber, petekkier, ekkymoser, hirsutisme
Forstyrret sårheling

	Knogler, led, muskler og bindevæv
	Osteoporose med spontane frakturer

	Nyrer og urinveje
	Kaliumunderskud med hypokaliæmisk alkalose


	Undersøgelser
	Vægtøgning



Beskrivelse af udvalgte bivirkninger
Der er forekommet sjældne tilfælde af anafylaktoide reaktioner hos patienter, der får kortikosteroider, især når patienten har en anamnese med allergi over for lægemidler.

Indberetning af formodede bivirkninger
Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via  

Lægemiddelstyrelsen
Axel Heides Gade 1
DK-2300 København S
Websted: www.meldenbivirkning.dk. 



4.9	Overdosering
Anafylaktiske reaktioner og overfølsomhedsreaktioner kan behandles med adrenalin, kunstigt åndedræt med positivt tryk og aminophyllin. Patienten skal holdes varm og rolig.
Behandling er sandsynligvis ikke indiceret for reaktioner på grund af kronisk forgiftning, medmindre patienten har en tilstand, der ville gøre denne usædvanligt modtagelig for skadelige virkninger fra kortikosteroider. I så tilfælde bør symptomatisk behandling påbegyndes efter behov.

4.10	Udlevering
B


5.	FARMAKOLOGISKE EGENSKABER

5.1	Farmakodynamiske egenskaber
Farmakoterapeutisk klassifikation: Kortikosteroider til systemisk brug, Glukokortikoider. ATC-kode: H02AB09

Hydrocortison er et glukokortikoid. Glukokortikoider er binyrebark-steroider, både naturligt forekommende og syntetiske, som let kan absorberes fra mave-tarmkanalen.

Hydrocortison menes at være det vigtigste kortikosteroid, der udskilles af binyrebarken. Naturligt forekommende glukokortikosteroider (hydrocortison og cortison), som også har saltebevarende egenskaber, anvendes som substitionsterapi ved binyrebark mangeltilstande. De bruges også ved lidelser i mange organsystemer på grund af deres potente antiinflammatoriske effekt. Glukokortikoider forårsager dybtgående og varierende metaboliske virkninger. Derudover ændrer de kroppens immunrespons på forskellige stimuli.

5.2	Farmakokinetiske egenskaber

Absorption og fordeling
Hydrocortison absorberes let fra mave-tarmkanalen, og 90 % eller mere af lægemidlet er reversibelt bundet til protein.

Bindingen skyldes to proteinfraktioner. Den ene, kortikosteroidbindende globulin er et glycoprotein; den anden er albumin.

Biotransformation
Hydrocortison metaboliseres i leveren og i det meste kropsvæv til hydrogenerede og nedbrudte former såsom tetrahydrocortison og tetrahydrocortisol.

Elimination
Den gennemsnitlige plasmahalveringstid for hydrocortison er ca. 1,5 timer.
Metabolitterne udskilles hovedsageligt i urinen, hovedsageligt konjugeret som glucuronider, sammen med en meget lille andel uomdannet hydrocortison.



5.3	Non-kliniske sikkerhedsdata
Kortikosteroider i meget høje doser er blevet vist at være teratogene i reproduktions-toksicitetsstudier af mus. Mus, der blev eksponeret in utero, havde en øget forekomst af ganespalte og væksthæmning. Derudover var der en øget forekomst af resorption.


6.	FARMACEUTISKE OPLYSNINGER

6.1	Hjælpestoffer
Lactosemonohydrat
Magnesiumstearat
Majsstivelse

6.2	Uforligeligheder
Ikke relevant

6.3	Opbevaringstid

2,5 mg, 5 mg og 15 mg
Blister: 5 år

10 mg, 20 mg
Beholder og blister: 5 år

6.4	Særlige opbevaringsforhold
Der er ingen særlige krav vedrørende opbevaringstemperaturer for dette lægemiddel. Opbevares i original emballage for at beskytte mod lys.

6.5	Emballagetype og pakningsstørrelser

2,5 mg, 5 mg og 15 mg
PVC/aluminium-blisterpakning indeholdende 28, 30, 50, 56, 60, 84, 90, 100, 112 tabletter pr. karton.  

10 mg, 20 mg
PVC/aluminium-blisterpakning indeholdende 28, 30, 50, 56, 60, 84, 90, 100, 112 tabletter pr. karton.  
HDPE beholder med HDPE låg indeholdende 30, 50, 56, 60, 84, 90, 100 tabletter pr. flaske.
Ikke alle pakningsstørrelser er nødvendigvis markedsført.

6.6	Regler for bortskaffelse og anden håndtering
Ikke anvendt lægemiddel samt affald heraf skal bortskaffes i henhold til lokale retningslinjer.



7.	INDEHAVER AF MARKEDSFØRINGSTILLADELSEN
Hualan Pharmaceuticals Limited
16/17 College Green
Dublin 2
Co. Dublin
D02 V078
Irland

Repræsentant
[bookmark: _Hlk183519005]Omet Pharma AB
Tippvägen 2
SE-296 35 Åhus
Sverige

8.	MARKEDSFØRINGSTILLADELSESNUMMER (-NUMRE)
2,5 mg: 	71617
5 mg: 	71619
10 mg: 	71620
15 mg: 	71621
20 mg: 	71622

9.	DATO FOR FØRSTE MARKEDSFØRINGSTILLADELSE
13. december 2024

10.	DATO FOR ÆNDRING AF TEKSTEN
28. september 2026

